Դավիդ Բիսբալ

**Դավիդ Բիսբալ Ֆեռե** (, ), իսպանացի փոփ երգիչ, Լատինական Գրեմմիի մրցանակակիր, երգերի հեղինակ, դերասան։ Հայտնի է դարձել 2001 թվականին, երբ մասնակցել է Իսպանիայի հանրային հեռուստատեսությամբ հեռարձակվող Operacion Triunfo ինտերակտիվ հեռուստատեսային շոուի առաջին եթերաշրջանին՝ զբաղեցնելով երկրորդ տեղը։

Թողարկել է 5 ստուդիական ալբոմ, որոնք բոլորն էլ գլխավորել են իսպանական ալբոմային հիթ շքերթները։ Սոլո կարիերան սկսելուց հետո (2002) վաճառել է ավելի քան 5 միլիոն ալբոմ, որոնցից 60-ը դարձել են պլատինե և ոսկե։

Ունեցել է 5 միջազգային հյուրախաղ և տվել 600 համերգ ամբողջ աշխարհում։ Ստացել է ավելի քան 60 մրցանակ, որոնցից ամենանշանակալիներն են՝ Լատինական Գրեմմին՝ «Լավագույն նոր արտիստ» (2003) և «լավագույն ավանդական փոփ վոկալ ալբոմ» անվանակարգերում՝ «Una noche en el Teatro Real» ալբոմի համար (2012), Լատինական Բիլբորդ մրցանակներ՝ ալբոմների համար, 2 ONDAS մրցանակ՝ լավագույն ալբոմի («Corazón latino», 2002) և լավագույն իսպանական երգչի համար (2006), WMA մրցանակ՝ որպես աշխարհի լավագույն լատինաամերիկյան երգիչ և 2 IFPI պլատին մրցանակներ։ Հանդես է եկել այնպիսի համաշխարհային փոփ երգիչների հետ, ինչպիսիք են Ռիհաննան և Մայլի Սայրուսը։ 2011 թվականին մեկնարկել է իր սեփական նախագիծը՝ առաջին ակուստիկ շրջագայությունը։ Այս ռեկորդակիր շրջագայության շրջանակներում կազմակերպվել է 125 համերգ Իսպանիայում, Լատինական Ամերիկայում, ԱՄՆ-ում, Կանադայում, եվրոպական մի շարք մայրաքաղաքներում՝ ներառյալ Փարիզը և Լոնդոնը։

## Կենսագրություն
Դավիդ Բիսբալը ծնվել է 1979 թվականի հունիսի 5-ին Իսպանիայի Ալմերիա քաղաքում (Անդալուսիա)՝ Խոսե Բիսբալի, ով պրոֆեսիոնալ բռնցքամարտիկ էր ու ֆլամենկո երաժշտական եռյակի անդամներից մեկը և Մարիա Ֆեռեի ընտանիքում։ Երեք երեխաներից ամենակրտսերն է․ եղբայրը՝ Խոսե Մարիա և քույրը՝ Մարիա դել Մար։ Մանուկ հասակից սիրում էր հանդես գալ հանրության առջև։

15 տարեկանում կիսատ թողեց ուսումը Ալմերիայի IES Al-Andalus ինստիտուտում, որից հետո հայրը նրան աշխատանքի տեղավորեց Ռեյնջերում՝ քաղաքային ծաղկարանում, որը նրա առաջին աշխատանքն է։ Տարիներ անց հանդիպեց Orchestra Expressions բենդի պրոդյուսերի հետ, ով բացահայտեց Դավիդի՝ երգելու ունակությունները և նրան աշխատանք առաջարկեց՝ որպես բենդի մենակատար։

Դավիդն սկսեց աշխատել Orchestra Expressions բենդում, որն այդ ժամանակ հայտնի խումբ էր Ալմերիայում։ Աստիճանաբար սկսեց զարգանալ որպես երգիչ և բացահայտեց երգելու հանդեպ իր կիրքը։ Բենդում հանդես գալու ժամանակ մասնակցել է Իսպանիայի Բարսելոնա քաղաքում կայացած Pop Idol-ի լսումներին։ 2001 թվականին նա Idol-ի՝ առաջին իսպանական թողարկման այն 16 մասնակիցներից էր, որոնցից պետք է ընտրվեր այն երգիչը, ով պետք է ներկայացներ Իսպանիան եկող տարվա Եվրատեսիլ երգի մրցույթում։ Նա գրավեց երկրորդ տեղը՝ Ռոսա Լոպեսից հետո։

## Կարիերա
### 2001-2002․ «Operación triunfo» մրցույթ
մինի|Դավիդ Բիսբալ
2001 թվականին Բիսբալը Բարսելոնայում մասնակցեց առաջին անգամ թողարկվող «Operación Triunfo»-ի լսումներին, որն Աստղերի ֆաբրիկայի իսպանական տարբերակն էր։ Դավիդն անցավ լսումների փուլը և համալրեց 16 մասնակիցների շարքը։ Հետագայում անցավ եզրափակիչ՝ գրավելով երկրորդ տեղը՝ Ռոսա Լոպեսից հետո։ Առաջին երեք տեղը գրաված մասնակիցներն անցան մրցույթի երկրորդ փուլ, որտեղ հաղթողը պետք է Իսպանիան ներկայացներ Եվրատեսիլ երգի մրցույթում։ «Corazón Latino» (հայերեն՝ «Իսպանական սիրտ») երգով նա կրկին երկրորդ տեղը զբաղեցրեց այս փուլում՝ Ռոսա Լոպեսից հետո։ Լոպեսն ուղևորվեց Տալլին՝ մասնակցելու Եվրատեսիլին, իսկ Բիսբալը Դավիդ Բուստամանտեի, Չենոայի, Խիսելայի և Խենոյի հետ միասին հանդես եկավ որպես բեք վոկալիստ։

### 2002-2003. դեբյուտային ալբոմ և միջազգային ճանաչում
«Operación Triunfo» մրցույթից հետո Դավիդը պայմանագիր կնքեց Vale Music ընկերության հետ, ով վերջինիս առաջարկեց ձայնագրել իր առաջին ալբոմը որպես մենակատար։ «Corazón latino» անվամբ ալբոմի վաճառքն սկսվեց 2002 թվականի օգոստոսի 20-ին։ Ձայնագրվել է Մայամիում Կիկե Սանտանդերի պրոդյուսերությամբ։ Ալբոմն առաջին տեղը գրավեց հենց առաջին շաբաթում՝ վաճառվելով ռեկորդային թվով՝ ավելի քան 600 000 օրինակ։ Այն 7 շաբաթ շարունակ առաջին հորիզոնականն էր գրավում Իսպանիայի երաժշտական հիթ շքերթներում։

Իսպանիայում վաճառելով ավելի քան 900 000 ալբոմ՝ Բիսբալը մեկնում է այլ իսպանախոս երկրներ՝ իր դեբյուտային ալբոմը գովազդելու համար։ 2003 թվականի սեպտեմբերին Դավիդ Բիսբալը ստանում է իր առաջին Լատինական Գրեմմին՝ «Լավագույն նոր արտիստ» անվանակարգում։

Հոկտեմբերի 31-ին սկսվեց նրա առաջին լատինաամերիկյան շրջագայությունն Արգենտինայից, որի շրջանակներում 12 երկրներում տվեց 17 համերգ։ Նոյեմբերին Մեքսիկայում թողարկվեց «Corazón latino»-ի նոր հատուկ օրինակ։

Մինչև հիմա վաճառվել է 1 700 000 ալբոմ ամբողջ աշխարհում, որից 1 300 000 օրինակը վաճառվել է Իսպանիայում՝ դառնալով նրա առաջին պլատինե ալբոմը։

2002 թվականին ձայնագրում է փոքր գովազդային ալբոմ՝ «Մեծ բալլադներ» (Grandes baladas) անվամբ, որոնց մեջ ներառվեցին 4 դասական բալլադների քավերներ՝ «El día que me quieras», «Contigo en la distancia» և «Nothing's gonna change my love for you» երգի իսպաներեն տարբերակը։ Քանի որ ալբոմը գովազդային նպատակով էր ձայնագրվել, այն վաճառքի չհանվեց։

Երգիչը «Corazón latino» ալբոմի համար ստացավ նաև Premio Ondas մրցանակ, իսկ 2003 թվականի հունվարին Մադրիդի Արգանսուելայի Կրիստալ պալատում՝ Amigo մրցանակ։

### 2004-2005․ Բուլերիա
2004 թվականի հունվարի 12-ին թողարկվեց «Բուլերիա» երգը, որը երգչի երկրորդ ալբոմի առաջին սինգլն էր։ Երգը Իսպանիայի և Լատինական Ամերիկայի տարբեր հիթ շքերթներում առաջին հորիզոնականը զբաղեցրեց։ Նույն տարի փետրվարի 12-ին թողարկվեց երկրորդ ալբոմը, որը նույն անվանումն էր կրում, ինչ առաջին սինգլը։ Ալբոմը ձայնագրվել է Մայամի և Լոնդոն կատարած շրջագայությունների ընթացքում՝ Կիկե Սանտանդերի պրոդյուսերությամբ։

Ալբոմը դարձավ Իսպանիայում ամենաշատ վաճառվող ալբոմներից մեկը՝ մի շաբաթում վաճառվելով ավելի քան 300 000 օրինակ, ինչպես նաև 2 շաբաթում ոսկե դարձավ Կոլումբիայում և Վենեսուելայում։

2004 թվականի նոյեմբերին Դավիդն առաջին անգամ մեկնեց Գերմանիա՝ երգչուհի Ջոանա Զիմերի հետ իր «Let’s make history» անվամբ զուգերգը գովազդելու համար։ Զուգերգի տեսահոլովակի եթեր գնալուց մի քանի օր անց Դավիդը ելույթ ունեցավ «Հարգանքի տուրք Ռոսիո Խուրադոյին» խորագրով համերգին, որտեղ հանդես եկավ մեծն երգչուհու հետ։

Ալբոմն ամբողջ աշխարհում վաճառվել է ավելի քան 1 300 000 օրինակով, որից 1 000 000-ը՝ Իսպանիայում՝ դառնալով երգչի երկրորդ ադամանդե ալբոմը։ Ալեխանդրո Սանսի հետ այն միակ երգիչներն են, ովքեր Իսպանիայում ունեն մեկից ավել ադամանդե ալբոմ։

### 2006-2008.  «Premonición» և շրջագայությունները Եվրոպա ու Ճապոնիա
մինի|Դավիդ Բիսբալը «Amigo» մրցանակաբաշխությանը, 2007 թ
Նրա հաջորդ ստուդիական ալբոմի՝ «Premonición»-ի առաջին սինգլը, որը կոչվում է «Quién me iba a decir» (հայերեն՝ «Ո՞վ ինձ կասի»), թողարկվեց 2006 թվականի օգոստոսին։ Իսպանիայի և Լատինական Ամերիկայի հիթ շքերթներում գրավեց առաջին հորիզոնականները։ Իսկ 2006 թվականի հոկտեմբերի 3-ին թողարկվեց թվով երրորդ՝ «Premonición» անվամբ ալբոմը։ Վաճառվեց ռեկորդային թվով ալբոմ՝ 5 անգամ դառնալով պլատինե։ Ամբողջ աշխարհում վաճառքի թիվն անցավ 900 000 օրինակը։

Հոկտեմբերի 24-ին բացառիկ համերգով հանդես եկավ Ստրասբուրգում՝ Եվրոպական խորհրդարանում՝ 25 երկրի ներկայացուցիչների առջև կատարելով իր ալբոմի երգերը։

Ալբոմն իսպանական հիթ շքերթներում 1 ամիս շարունակ չիջավ առաջին հորիզոնականներից։ Երգիչը Բարսելոնայի Երաժշտական թատրոնում ստացավ Premio Ondas և «Ոսկե միկրոֆոն» (Micrófono de Oro) մրցանակները։

2007 թվականի հունվարին ալբոմի երկրորդ սինգլը՝ «Silencio»-ն (հայերեն՝ «Լռություն»), 8 շաբաթ շարունակ գլխավորեց *40 Principales* հիթ շքերթը։

2008 թվականին Բիսբալը զուգերգով հանդես եկավ Ռիհաննայի հետ։ Երգը կոչվում էր «Hate That I Love You» և ընդգրկվեց Ռիհաննայի «Good girl gone bad» ալբոմի վերաթողարկման մեջ։ Նույն թվականին համատեղ հանդես եկավ Լուիս Ֆոնսիի, Ալեքս Սինտեքսի և Նոել Շախրիսի հետ «Aquí estoy yo» (հայերեն՝ «Ես այստեղ եմ») երգով։ Այս քառյակի կազմում Դավիդն ստացավ իր երկրորդ Լատինական Գրեմմին։

### 2009-2010․ «Sin mirar atrás»
Դավիդ Բիսբալի չորրորդ ստուդիական ալբոմը՝ «Sin mirar atrás»-ը, թողարկվեց 2009 թվականի հոկտեմբերի 20-ին Իսպանիայում, Լատինական Ամերիկայում և ԱՄՆ-ում։ Ալբոմի առաջին սինգլը կոչվում է «Esclavo de tus Besos» (հայերեն՝ «Քո համբույրների ստրուկը»)։ Թողարկվել է մեքսիկացի Արմանդո Ավիլայի պրոդյուսերությամբ։ Համաշխարհային պրեմիերան կայացավ օգոստոսի 24-ին, իսկ հոլովակը թողարկվեց սեպտեմբերի 7-ին։ Սա իսպանացի երգչի ամենահաջողված սինգլներից մեկն էր իր կարիերայի ընթացքում՝ ունենալով ռեկորդային վաճառք Իսպանիայում, Լատինական Ամերիկայում և ԱՄՆ-ում։

2010 թվականի հունվարի 9-ին Իսպանական երաժշտության պրոդյուսերների միությունը հայտարարեց, որ «Esclavo de Tus Besos»-ը 2 անգամ պլատինե է դարձել՝ Իսպանիայում վաճառվելով ավելի քան 80 000 օրինակ, իսկ Արգենտինայում՝ ոսկե՝ 200 000-ից ավել օրինակ վաճառվելու համար։ Իսպանիայի հանրային հեռուստատեսության կողմից ընտրվեց որպես տարվա լավագույն ալբոմ։

Ալբոմի երկրորդ սինգլը կոչվում է «Mi Princesa» (հայերեն՝ «Իմ արքայադուստրը»)։ Երրորդ սինգլը՝ «24 Horas»-ը (հայերեն՝ «24 ժամ»)՝ գրված Էսպինոսա Պաս Մեքսիկոյի կողմից, ներկայացվեց 2010 թվականի Բիլբորդի մրցանակաբաշխությանը, մինչդեռ Իսպանիայում տարածվեց «Sin Mirar Atrás» սինգլը, որի անվամբ կոչվել էր նաև ալբոմը։ 2010 թվականի նոյեմբերի 14-ին նրան շնորհվեց Gold Record՝ Միացյալ Նահանգներում և Պուերտո Ռիկոյում ալբոմի բարձր վաճառքի համար։

2010 թվականին Մայլի Սայրուսի հետ ձայնագրեց զուգերգ «La última canción» ֆիլմի համար։

### 2011-2013. «Herederos»
Դավիդ Բիսբալը հատուկ երգ ձայնագրեց «Herederos de una venganza» հեռուստասերիալի համար։ Հեռուստասերիալն Արգենտինայում ամենաբարձր վարկանիշն ուներ։ Սերիալում խաղում էին Ռոմինա Գաետանին, Լուսիանո Կաստրոն և Ֆեդերիկո Ամադորը․ բոլոր ռոմանտիկ պահերն անցնում էին Դավիդ Բիսբալի երգի ներքո։ Երգի հեղինակներն են Դավիդ Բիսբալը, Սեբաստիան Բասան և Կարեն Օլիվերը։

2011 թվականի նոյեմբերի 5-ին թողարկվեց երգչի առաջին DVD-ն, որը կոչվում էր «Una noche en el Teatro Real», որը նկարահանվել էր երաժշտական թատրոնում 4 օր առաջ։ Վաճառքի առաջին շաբաթվա ընթացքում իրականացվեց ռեկորդային թվով վաճառք․ առաջին անգամ DVD-ի վաճառքը 7 օրվա ընթացքում գերազանցեց ալբոմի վաճառքին։ Վաճառվելով ավելի քան 50 000 օրինակ՝ այն 2 անգամ դարձավ պլատինե։

Հունվարի 18-ին սինգլը 3 անգամ պլատինե դարձավ՝ վաճառվելով ավելի քան 75 000 օրինակով։ 2012 թվականին Իսպանիայում ալբոմը դարձավ պլատինե։

«Una noche en el Teatro Real» շրջագայության ժամանակ երգիչը համերգներ տվեց Իսպանիայի, Հյուսիսային Ամերիկայի, Չիլիի, Արգենտինայի, Պարագվայի, Ուրուգվայի, ինչպես նաև եվրոպական մի շարք մայրաքաղաքների ամենանշանավոր համերգասրահներում՝ ինչպիսիք են Լոնդոնի Ռոյալ Ալբերտ Հոլը, Նյու Յորքի Կարնեգի Հոլը կամ Բուենոս Այրեսի Լունա պարկը։ Ընդհանուր առմամբ կազմակերպվեց 128 համերգ։

2012 թվականի նոյեմբերի 15-ին Լաս Վեգասում Դավիդ Բիսբալը ստացավ իր երրորդ Լատինական Գրեմմին՝ այս անգամ «Լավագույն ավանդական փոփ ալբոմ» անվանակարգում։

### 2014․ «Tú y yo»
«Tú y yo» ալբոմի «Diez mil maneras» («Տաս հազար ձև») սինգլը թողարկվեց 2014 թվականի հունվարի 23-ին և առաջին շաբաթից առաջին հորիզոնականը գրավեց iTunes-ում։ Մարտի 18-ին թողարկվեց «Tú y yo» ալբոմը։ Համերգային շրջագայությունն սկսվեց Արգենտինայից և շարունակվեց Իսպանիայում ու Հարավային Ամերիկայի մի շարք երկրներում։ Ալբոմում ընդգրկված են համագործակցություններ այնպիսի արտիստների հետ, ինչպիսիք են Ինդիա Մարտինեսը, Անտոնիո Օրոսկոն և բրազիլուհի Սենդին, կոմպոզիտորներ Վեգան, Մանուել Կառասկոն։

Ալբոմի թողարկման առաջին շաբաթվա ընթացքում այն 2 անգամ պլատինե դարձավ Իսպանիայում և ոսկե՝ Արգենտինայում, իսկ սինգլը դարձավ պլատինե։ Այս ալբոմի հետ մեկտեղ Բիսբալը նկարահանվեց նաև մի միջին մետրաժ ֆիլմում, որի ռեժիսորը Կիկե Մաիլյոն էր։ Խաղընկերուհին Մարիա Վալվերդեն էր։ Ֆիլմը ցուցադրվեց Իսպանիայի և Մեքսիկայի կինոթատրոններում։

### 2015. շրջագայություններ
300px|մինի|Դավիդ Բիսբալ
2015 թվականի փետրվարին Բիսբալը շարունակեց իր «Tú y Yo» միջազգային շրջագայությունն Արգենտինայում, Պերուում և Չիլիում։ Առաջին համերգը կայացավ փետրվարի 7-ին արգենտինական Կորդովա քաղաքում, որտեղ երգիչը ելույթ ունեցավ 12 000 հանդիսականի առաջ։ Նույն օրը երեկոյան Դավիդը հյուրընկալվեց արգենտինացի երգիչ Լուսիանո Պերեյրայի հեռուստատեսային շոուին։ Հաջորդ օրը Բիսբալը մեկնեց Ռիո Նեգրոյի Խեներալ Ռոկա քաղաք, որտեղ «Fiesta Nacional de la Manzana» փառատոնին ելույթ ունեցավ 50 000 հանդիսականի առաջ։

Փետրվարի 11-ին Բիսբալը համերգով հանդես եկավ Լիմայում։ Համերգի բացումն արեց Պերուի «Ձայնը» երաժշտական մրցույթի առաջին եթերաշրջանի հաղթող Դանիել Լասոն։ Շաբաթվա վերջում երգիչը ելույթ ունեցավ Չիլիի Տալկայի փառատոնում և Արգենտինայի «Carnavales de Lincoln»-ում Հարավում իր շրջագայությունը երգիչն ավարտում է Սան Խուանի «Fiesta del Sol» փառատոնում իր համերգով։ Համերգին ներկա էր 30 000 հանդիսական։

2015 թվականի մարտի 11-ին Լոս Անջելեսի Բևերլի Հիլզ հյուրանոցում կայացավ ASCAP երրորդ ամենամյա մրցանակաբաշխությունը, որտեղ Դավիդ Բիսբալին շնորհվեց «Voice of Music» մրցանակը, որը տրվում է այն կոմպոզիտորներին և արտիստներին, ում երաժշտությունը նոր շունչ է հաղորդում նոր սերնդին։ Նախկինում այս մրցանակին են արժանացել նաև Մերի Ջեյ Բլայջը, Գարթ Բրուքսը, Կենի Չեսնին, Լուիս Ֆոնսին, Էմի Գրանթը, Դեդի Յանկին։

Մարտի 16-ին Դավիդը նկարահանվեց «Jane The Virgin» հեռուստասերիալի 16-րդ սերիայում, որն Իսպանիայում հեռարձակվեց ապրիլի 25-ին Canal Plus հեռուստաալիքով։ Մարտի վերջում երգիչը հանդես եկավ Կանարյան կղզիներում, որտեղ ներկայացնրեց իր «Tú y yo» համերգաշարը Las Palmas de Gran Canaria-ում։

Ապրիլի 10-ին և 11-ին Դավիդ Բիսբալը Մեքսիկայում ելույթ ունեցավ երգիչ Խուան Գաբրիելի համերգին՝ որպես պատվավոր հյուր։ Երգիչները «Los Dúo» ալբոմի համար միասին ձայնագրեցին «Yo te bendigo mi amor» զուգերգը։ Մեքսիկայում իր համերգները Դավիդը եզրափակեց՝ հանդես գալով Սան Կրիստոբալ դե լաս Կասասում կազմակերպված «La Feria de la Primavera y la Paz 2015» փառատոնին՝ ավելի քան 10 000 հանդիսատեսի առաջ։

## Այլ նախագծեր
### Հեռուստատեսություն
* 2011 թվականին որպես հրավիրված դերասան հանդես եկավ «Los Únicos» (հայերեն՝ «Միակները») արգենտինական հեռուստասերիալում։
* 2012 թվականին Տելեսինկո հեռուստաընկերությամբ հեռարձակվող «La voz» (հայերեն՝ «Ձայնը») երաժշտական մրցույթի 4 ժյուրիի անդամներից մեկն էր։ Մրցույթի հեռարձակումն սկսվեց 2012 թվականի սեպտեմբերի 19-ին։
* 2012 թվականի դեկտեմբերի 19-ին «La voz»-ի եզրափակիչ համերգի ժամանակ Բիսբալի թիմի արտիստներից մեկը՝ Ռաֆա Բլաս Կարպենան, քվեարկության արդյունքում ճանաչվեց մրցույթի հաղթող։
* 2013 թվականին հրավիրվեց մեկ այլ հեռուստասերիալ՝ «Solamente vos» (հայերեն՝ «Միայն դու»), որի գլխավոր երգը՝ «Hasta el final» (հայերեն՝ «Մինչև վերջ») ևս ինքը կատարեց։ Երգի հեղինակներն են Բիսբալը, Կարեն Օլիվերը և Սեբաստիան Բասան։
* 2013 թվականին «Մեքսիկայի ձայնը» երաժշտական մրցույթի երրորդ եթերաշրջանի ժյուրիի անդամներից մեկն էր։ Մրցույթը հեռարձակվեց Canal de las Estrellas և Տելեվիսա հեռուստաընկերություններով սեպտեմբերի 8-ին։ Մասնակցեց Իսպանիայի «Ձայնը» մրցույթի երկրորդ եթերաշրջանին ևս որպես ժյուրիի անդամ։ Մրցույթը հեռարձակվեց 2013 թվականի սեպտեմբերի 16-ին։
* 2014 թվականին Իսպանիայի «"La Voz Kids"» («Մանկական ձայնը») մրցույթի առաջին եթերաշրջանի ժյուրիի անդամներից մեկն էր։ Մրցույթի հեռարձակումն սկսվեց 2014 թվականի փետրվարի 6-ին։

### Գրքեր
2013 թվականի նոյեմբերին լույս տեսավ Դավիդ Բիսբալի հեղինակած «Desde dentro» («Ներսից») գիրքը, որտեղ երգիչը պատմում է իր անձնական կյանքը։ Գրքում ընդգրկված են փաստեր Բիսբալի մանկության, պատանեկության, երաժշտական կարիերայի և հաջողությունների վերաբերյալ։

### Բարեգործություններ
Դավիդ Բիսբալը ակտիվորեն մասնակցում է տարբեր բարեգործական երեկոների։ Red Hand հիմնադրամի անդամ է, որի նպատակն է օգնել զինվորականների երեխաներին։ Մասնակցում է ALAS հիմնադրամի կազմակերպած բարեգործական միջոցառումներին, որին մասնակցում են նաև այնպիսի հայտնի անձինք, ինչպիսիք են Չայանը, Ռիկի Մարտինը, Շակիրան և այլք։ Մասնակցել է նաև հայտնի Տելեթոն արշավին՝ հաշմանդամ երեխաների համար կազմակերպված «Todos Somos Niños» («Բոլորս երեխաներ ենք») խորագիրը կրող համերգին, որը կազմակերպվել էր հայտնի երգիչներ Խուանեսի, Լուիս Ֆոնսիի, Խուան Լուիս Գեռայի, Ռիկարդո Մոնտաների և այլոց կողմից։

## Միջազգային ճանաչում
* 2003 թվականի սեպտեմբերի 3-ին Մայամիում ստացավ Լատինական Գրեմմի՝ «Լավագույն նոր արտիստ» անվանակարգում։ Երեկոյի ընթացքում Ջեսիկա Սիմփսոնի հետ երգեց «Angels» («Հրեշտակներ») երգը։ Նույն թվականին սկսեց նաև իր շրջագայությունները՝ անշլագային համերգներով Արգենտինայում, Բրազիլիայում, Մեքսիկայում, Պուերտո Ռիկոյում, Վենեսուելայում և այլ երկրներում։
* 2008 թվականին Ռիհաննայի հետ ձայնագրեց «Hate That I Love You» երգի անգլերեն-իսպաներեն տարբերակը։ Երգը հաջողությամբ ընդունվեց Անգլիայում, Գերմանիայում, Ռուսաստանում, Ռումինիայում և Ճապոնիայում։
* 2009 թվականին Պիքսի Լոտի հետ ձայնագրեց զուգերգ՝ «Sufriras» իսպաներեն-անգլերեն երգը, որը թողարկվեց որպես պլատինե բոնուս իր չորրորդ՝ «Sin Mirar Atrás» ստուդիական ալբոմին։
* 2010 թվականին սոմալցի-կանադացի երգիչ K'naan-ի հետ կատարեց ՖԻՖԱ 2010 թվականի ֆուտբոլի աշխարհի առաջնության պաշտոնական երգը՝ «Waving Flag»-ը։
* 2010 թվականին Բիսբալի ալբոմներից մեկում թողարկվեց Մայլի Սայրուսի «When I Look At You» երգի ռեմիքս տարբերակը՝ «Te miro a ti» անվամբ։ Սայրուսը երգում է անգլերեն, իսկ Բիսբալը՝ և անգլերեն, և իսպաներեն։
* 2011 թվականին Դավիդը հատուկ երգ ձայնագրեց արգենտինական «Herederos de una venganza» հեռուստասերիալի համար։ Երգը կոչվում է «Herederos», որն Արգենտինայում «Sin Mirar Atrás»-ի շրջագայության ժամանակ վաճառվեց 300 000 օրինակով։ 
* 2012 թվականի նոյեմբերի 15-ին Լաս Վեգասում ստացավ Լատինական Գրեմմի՝ «Լավագույն ավանդական փոփ ալբոմ» անվանակարգում «Una Noche en el Teatro Real»-ի համար։

## Անձնական կյանք
«Orquesta Expresiones» խմբում երգելու ժամանակ Բիսբալը սիրավեպ ուներ գործընկերուհու՝ երգչուհի Ռակել Պերերայի հետ։ Թեև այդ հարաբերությունները բարեհաջող էին, 2001 թվականին Դավիդը «Operación Triunfo» հեռուստատեսային ծրագրում ծանոթացավ Չենոայի հետ։ Երկուսն էլ թողեցին իրենց զույգերին, երբ ծանոթացան միմյանց հետ։ Զույգը միասին էր ավելի քան 3 տարի։

2004-2011 թվականներին երգիչն սկսեց հանդիպել իսպանացի դիզայներ Էլենա Տաբլադայի հետ։ Զույգի դստեր՝ Էլյա դե Բիսբալ Տաբլադայի (ծն․ փետրվարի 15, 2010) ծնվելուց մեկ տարի անց զույգը բաժանվեց։

2011 թվականի փետրվարին Բիսբալը ծանոթացավ սևիլյացի մոդել Ռակել Խիմենեսի հետ։ Թեև փորձում էին հարաբերություններ կառուցել, սակայն որոշ հանգամանքներից ելնելով՝ բաժանվեցին։

2014 թվականի ապրիլին «TU Y YO»-ի լատինաամերիկյան շրջագայության ժամանակ Արգենտինայում ծանոթացավ դերասանուհի և երգչուհի Էուխենիա Սուարեսի հետ, ով առավել հայտնի է որպես Չինա Սուարես։ Մայիսին Դավիդը և Էուխենիան նկարահանվեցին «HOY» (հայերեն՝ «Այսօր») երգի տեսահոլովակում։ Երգը նախատեսված էր Արգենտինայում հայտնի հաղորդման՝ Showmatch-ի համար, որի հաղորդավարը Մարսելո Տինելին է։ Նկարահանումներից մեկ ամիս անց զույգը հաստատեց, որ միասին է․ Էուխենիան հաստատեց Արգենտինայում, իսկ Դավիդը՝ հայրենիքում՝ Իսպանիայում՝ ¡Qué Tiempo Tan Feliz! հաղորդման ժամանակ։

## Սկավառակագրություն
### Ալբոմներ
#### Ստուդիական ալբոմներ

#### Համերգային ալբոմներ

#### Հավաքածու ալբոմներ

### Սինգլներ

### Սաունդթրեքեր

### Զուգերգեր

## Ֆիլմագրություն
### Հեռուստասերիալներ

### Հեռուստահաղորդումներ

## Մրցանակներ

## Ծանոթագրություններ

## Արտաքին հղումներ

* Պաշտոնական կայք 
* Դավիդ Բիսբալի պաշտոնական էջը Universal Music-ում  

Կատեգորիա:21-րդ դարի երգիչներ
Կատեգորիա:Իսպանացի երգիչներ
Կատեգորիա:Իսպանացի կոմպոզիտորներ
Կատեգորիա:Իսպանացի փոփ երգիչներ